
A világnézetileg elkötelezett állam semlegessége

Az Alaptörvényt érintő egyik legelterjedtebb kritika a világnézeti semlegességtől való elmozdulás tételében fogalmazódott meg, annak ellenére, hogy e követelményt, ahogy az Alaptörvény, úgy a korábbi alkotmány sem deklarálja. A kritikai hangok azonban nem igen szólnak arról, hogy mi az a semlegesség, amit az államtól elvárunk, illetve megalapozott-e ez a követelmény az Alaptörvény tekintetében is.
A magyar Alkotmánybíróság az állam világnézeti semlegességét mint az alapjogok érvényesülésének, sőt létének szükséges elemét, hátterét határozta meg, és megállapította, hogy a világnézeti semlegesség nélkül kiüresedik az emberi méltósághoz, a vallásszabadsághoz és a véleménynyilvánítás szabadságához való jog. Ebből következően, mivel a semlegesség ezen alapjogok nélkülözhetetlen feltétele, az alapjogok önmagukban hordozzák a semlegesség követelményét. Az Alaptörvény is tartalmazza ezeket az alapjogokat és ezáltal a világnézeti semlegesség követelményét, ami arra enged következtetni, hogy az Alkotmánybíróságnak ezáltal nem csupán joga, hanem kötelezettsége is, hogy az állam semlegességét továbbra is számon kérje, annak ellenére, hogy a Nemzeti Hitvallásban megfogalmazódtak konkrét világnézeti értéken alapuló tételek. Dolgozatomban azt vizsgálom, hogy ez az ellentét feloldható-e, és ha igen, milyen módon.



